DEĊIŻJONI TAL-KUMMISSJONI
tas-7 ta’ Frar 2008
li temenda l-Anness D għad-Direttiva tal-Kunsill 88/407/KEE u d-Deċiżjoni tal-Kummissjoni 2004/639/KE li jistipula l-kundizzjonijiet dwar l-importazzjoni tas-semen ta' annimali domestiċi ta' l-ispeċi tal-bovini
(notifikata taħt id-dokument numru C(2008) 409)
(Test b’relevanza għaż-ŻEE)
(2008/120/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat idd-Direttiva tal-Kunsill 88/407/KEE ta’ l-14 ta' Ġunju 1988 li tistabilixxi r-rekwiżiti tas-saħħa ta’ l-annimali applikabbli għall-kummerċ intra-Komunitarju u għal importazzjonijiet ta’ deep frozen semen ta’ annimali domestiċi ta’ l-ispeċi tal-bovini (1) u b'mod partikolari l-Artikolu 8(1), l-ewwel subparagrafu ta' l-Artikolu 10(2), l-Artikolu 11(2) u t-tieni subparagrafu ta' l-Artikolu 17 tagħha,
Billi:
(1)
Id-Direttiva 88/407/KEE stabbiliet ir-rekwiżiti tas-saħħa ta’ l-annimali applikabbli għall-kummerċ intra-Komunitarju u għal importazzjonijiet ta’ deep frozen semen ta’ annimali domestiċi ta’ l-ispeċi tal-bovini u stabbiliet il-mudell taċ-ċertifikati veterinarji għall-kummerċ intra-Komunitarju ta' dak il-prodott.
(2)
Id-Direttiva 2003/43/KE (2) li temenda d-Direttiva 88/407/KEE billi tintroduċi inter alia ċentri għall-ħażna ta' l-isperma u l-kundizzjonijiet għall-approvazzjoni uffiċjali u s-superviżjoni uffiċjali ta' dawk iċ-ċentri.
(3)
Id-Deċiżjoni tal-Kummissjoni 2004/639/KE tas-6 ta’ Settembru 2004 li tistipula l-kundizzjonijiet dwar l-importazzjoni ta’ l-isperma ta’ l-annimali domestiċi ta’ l-ispeċi tal-bovin (3) tistipula ċ-ċertifikati veterinarji mudell għall-importazzjonijiet fil-Komunità ta’ l-isperma ta’ annimali domestiċi ta’ l-ispeċi tal-bovini. Dik id-Deċiżjoni għandha tiġi adattata skond id-Direttiva 88/407/KEE u għandha tiġi supplementata l-lista ta’ pajjiżi terzi li minnhom l-Istati Membri jawtorizzaw l-importazzjonijiet ta' l-isperma ta' annimali domestiċi ta' l-ispeċi tal-bovini.
(4)
Barra minn hekk, il-mudelli taċ-ċertifikati veterinarji għall-kummerċ intra-Komunitarju u l-importazzjonijiet fil-Komunità ta' l-isperma ta' annimali domestiċi ta' l-ispeċi tal-bovini mibgħuta minn ċentri tal-ħażna ta' l-isperma approvati għandhom jiġu introdotti sabiex ikun assigurat li dik l-isperma tista' tiġi rintraċċata għal kollox fil-kummerċ intra-Komunitarju.
(5)
Jixraq li ċ-ċertifikati jiġu preżentati skond il-format standardizzat taċ-ċertifikati veterinarji kif stipulati fid-Deċiżjoni tal-Kummissjoni 2004/292/KE tat-30 ta’ Marzu 2004 dwar l-introduzzjoni tas-sistema Traces u li temenda d-Deċiżjoni 92/486/KEE (4) u li jsir allinjament ta' ċerti rekwiżiti dwar saħħet l-annimali.
(6)
Il-mudelli ta’ ċertifikati għall-kummerċ intra-Komunitarju ta' l-isperma ta' annimali domestiċi ta' l-ispeċi tal-bovini stipulati fl-Anness D tad-Direttiva 88/407/KEE għandhom jiġu emendati wkoll biex jirriflettu l-format standardizzat taċ-ċertifikati veterinarji.
(7)
Id-Direttiva 88/407/KEE u d-Deċiżjoni 2004/639/KE għandhom għalhekk jiġu emendati skond dan.
(8)
Il-miżuri previsti f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u Saħħet l-Annimali,
ADOTTAT DIN ID-DEĊIŻJONI:
Artikolu 1
L-Anness D għad-Direttiva 88/407/KEE jinbidel bit-test fl-Anness I għal din id-Deċiżjoni.
Artikolu 2
Id-Deċiżjoni 2004/639/KE hija emendata kif ġej:
(1)
Fl-Artikolu 1, żdied il-paragrafu li ġej:
“5. Bla ħsara għall-paragrafu 4, l-Istati Membri għandhom jawtorizzaw l-importazzjoni ta’ l-isperma msemmija fil-paragrafi 1 u 2 ta’ annimali domestiċi ta’ l-ispeċi tal-bovini mibgħuta minn ċentri għall-ħażna ta’ l-isperma approvati, li jikkonformaw mal-kundizzjonijiet stipulati fiċ-ċertifikat veterinarju mudell fl-Anness II, il-Parti 3 flimkien ma' dak iċ-ċertifikat li għandu jintela' kif xieraq.”
(2)
L-Annessi I u II inbidlu bit-test fl-Anness II għal din id-Deċiżjoni.
Artikolu 3
Din id-Deċiżjoni għandha tapplika mill-1 ta’ Marzu 2008.
Artikolu 4
Din id-Deċiżjoni hija indirizzata lill-Istati Membri.
Magħmula fi Brussell, 7 ta’ Frar 2008.